b'\n_START_ARTICLE_\nSebastian Aho (ruotsalainen j\xc3\xa4\xc3\xa4kiekkoilija)\n_START_SECTION_\nPelityyli\n_START_PARAGRAPH_\nElite Prospects -sivuston mukaan Aho on monipuolinen, liikkuva puolustaja, jolla on erinomainen pelik\xc3\xa4sitys. H\xc3\xa4n ei ole kovin isokokoinen, mutta paikkaa puutteensa hyv\xc3\xa4ll\xc3\xa4 sijoittumisellaan ja pelinlukutaidollaan. Aho on my\xc3\xb6s hyv\xc3\xa4 kiekollisena ja pelaa itsevarmasti. H\xc3\xa4n my\xc3\xb6s avaa peli\xc3\xa4 hyvin.\n_START_SECTION_\nSeuraura\n_START_PARAGRAPH_\nAhon kasvattajaseura on S\xc3\xa4var HT. H\xc3\xa4n siirtyi juniorina sittemmin IF Bj\xc3\xb6rkl\xc3\xb6veniin, josta Aho jatkoi 15-vuotiaana Skellefte\xc3\xa5 AIK:hon kaudeksi 2011\xe2\x80\x932012. H\xc3\xa4nell\xc3\xa4 oli tuolloin J18 Allsvenskanissa joukkueen paras teholukema (+18). Aho voitti kauden p\xc3\xa4\xc3\xa4tteeksi sarjasta hopeaa. H\xc3\xa4net valittiin samalla kaudella my\xc3\xb6s TV-Puckenin arvokkaimmaksi pelaajaksi._NEWLINE_Kauden 2012\xe2\x80\x932013 Aho pelasi suurimmaksi osaksi Skellefte\xc3\xa5n J20-joukkueessa, mutta h\xc3\xa4n vahvisti kev\xc3\xa4tkaudella my\xc3\xb6s seuran J18-joukkuetta, jotka voittivat J18 Allsvenskanin pronssia. Aho valittiin my\xc3\xb6s sarjan parhaaksi puolustajaksi. H\xc3\xa4n pelasi samalla kaudella my\xc3\xb6s ensimm\xc3\xa4isen Elitserien-ottelunsa._NEWLINE_Toukokuussa 2013 Aho teki nelivuotisen SHL-sopimuksen Skellefte\xc3\xa5n kanssa. H\xc3\xa4n pelasi kaudesta 2013\xe2\x80\x932014 noin puolet SHL:ss\xc3\xa4 ja puolet J20-junioreissa. Aho pelasi SHL:ss\xc3\xa4 21 runkosarja- ja 13 playoff-ottelua tehopistein 1+4=5. H\xc3\xa4n voitti kauden p\xc3\xa4\xc3\xa4tteeksi Ruotsin-mestaruuden. Ensimm\xc3\xa4isell\xc3\xa4 kokonaisella SHL-kaudellaan 2014\xe2\x80\x932015 Aho teki 41 runkosarjaottelussa tehot 1+8=9 sek\xc3\xa4 13 playoff-ottelussa tehot 1+3=4. H\xc3\xa4n voitti kauden p\xc3\xa4\xc3\xa4tteeksi hopeaa. Mestarien liigassa Aho teki kymmeness\xc3\xa4 ottelussa tehot 1+4=5. H\xc3\xa4n jakoi Skellefte\xc3\xa5n sis\xc3\xa4isen tehotilaston voiton P\xc3\xa4r Lindholmin kanssa lukemalla +10. Kaudella 2015\xe2\x80\x932016 Aho teki SHL:n runkosarjassa 16 tehopistett\xc3\xa4. H\xc3\xa4n voitti kauden p\xc3\xa4\xc3\xa4tteeksi hopeaa._NEWLINE_Vitjaz Podolsk varasi Ahon koko KHL:n varaustilaisuuden viidenten\xc3\xa4 pelaajana kes\xc3\xa4ll\xc3\xa4 2016. Saman vuoden lokakuussa h\xc3\xa4nen sopimustaan Skellefte\xc3\xa5n kanssa jatkettiin kolmella vuodella kev\xc3\xa4\xc3\xa4seen 2020 saakka. Aho oli kaudella 2016\xe2\x80\x932017 joukkueen tehokkain puolustaja, toiseksi paras sy\xc3\xb6tt\xc3\xa4j\xc3\xa4 ja kolmanneksi paras pistemies tehoilla 10+20=30, joilla h\xc3\xa4n sijoittui koko SHL:n puolustajien maalip\xc3\xb6rssiss\xc3\xa4 toiseksi edell\xc3\xa4\xc3\xa4n vain F\xc3\xa4rjestad BK:n Magnus Nygren ja jakoi puolustajien pistep\xc3\xb6rssin kolmannen sijan R\xc3\xb6gle BK:n Cade Fairchildin kanssa._NEWLINE_Aho j\xc3\xa4i useana vuotena ilman NHL-varausta, vaikka muuan muassa vuoden 2015 varaustilaisuuteen NHL:n kykyjenetsij\xc3\xa4palvelu oli listannut h\xc3\xa4net Euroopassa pelanneista kentt\xc3\xa4pelaajista sijalle 13. Lopulta New York Islanders varasi Ahon yli-ik\xc3\xa4isen\xc3\xa4 (21 vuotta) viidennell\xc3\xa4 kierroksella 139. pelaajana kes\xc3\xa4ll\xc3\xa4 2017. Jo saman kes\xc3\xa4n hein\xc3\xa4kuussa h\xc3\xa4n teki joukkueen kanssa kolmivuotisen tulokassopimuksen. Islanders l\xc3\xa4hetti Ahon syksyn harjoitusleirin p\xc3\xa4\xc3\xa4tteeksi AHL-joukkue Bridgeport Sound Tigersin vahvuuteen. H\xc3\xa4n teki NHL-debyyttins\xc3\xa4 31. joulukuuta 2017 vieraissa Colorado Avalanchea vastaan. Aho sai ottelussa j\xc3\xa4\xc3\xa4aikaa 15.57 minuuttia. H\xc3\xa4n ker\xc3\xa4si ottelusta teholukeman \xe2\x80\x932. NHL-uransa avausmaalin Aho teki kolmannessa ottelussaan 7. tammikuuta 2018 ylivoimalla New Jersey Devilsia vastaan. H\xc3\xa4n ker\xc3\xa4si ottelussa my\xc3\xb6s sy\xc3\xb6tt\xc3\xb6pisteen Cal Clutterbuckin tekem\xc3\xa4\xc3\xa4n maaliin. Aho valittiin ottelun ykk\xc3\xb6st\xc3\xa4hdeksi.\n_START_SECTION_\nMaajoukkueura\n_START_PARAGRAPH_\nAho pelasi alle 20-vuotiaiden MM-kilpailuissa vuonna 2015. Vuoden 2016 turnaus j\xc3\xa4i h\xc3\xa4nelt\xc3\xa4 v\xc3\xa4liin Ahon saatua harjoisottelussa kiekon kaulaansa. H\xc3\xa4n edusti Ruotsia my\xc3\xb6s alle 18-vuotiaiden MM-kilpailuissa vuosina 2013 ja 2014, joista j\xc3\xa4lkimm\xc3\xa4isen turnauksen p\xc3\xa4\xc3\xa4tteeksi valmennus valitsi Ahon joukkueensa turnauksen yhdeksi kolmesta parhaasta pelaajasta. H\xc3\xa4net valittiin my\xc3\xb6s Saksaa vastaan pelatun alkulohkon ottelun p\xc3\xa4\xc3\xa4tteeksi joukkueensa ottelun parhaaksi pelaajaksi. Aho pelasi my\xc3\xb6s alle 18-vuotiaiden Ivan Hlinkan muistoturnauksessa vuonna 2013, jolloin h\xc3\xa4n toimi joukkueensa varakapteenina, kuten my\xc3\xb6s samana vuonna pelatussa World U-17 Hockey Challengessa, joka p\xc3\xa4\xc3\xa4ttyi pronssiin. Aho on toiminut my\xc3\xb6s Ruotsin alle 16- ja 17-vuotiaiden maajoukkueiden kapteenina._NEWLINE_Ruotsin A-maajoukkueessa Aho on pelannut 12 ottelua tehden yhden maalin. H\xc3\xa4n teki A-maajoukkuedebyyttins\xc3\xa4 Channel One Cupissa 15. joulukuuta 2016 Moskovan VTB-j\xc3\xa4\xc3\xa4palatsissa turnauksen is\xc3\xa4nt\xc3\xa4joukkue Ven\xc3\xa4j\xc3\xa4\xc3\xa4 vastaan. Ensimm\xc3\xa4isen A-maajoukkuemaalinsa Aho teki Euro Hockey Challengessa 21. huhtikuuta 2017 Hrodnassa Valko-Ven\xc3\xa4j\xc3\xa4\xc3\xa4 vastaan._NEWLINE_10. marraskuuta 2013 Aho pelasi ensimm\xc3\xa4ist\xc3\xa4 kertaa alle 18-vuotiaiden nelj\xc3\xa4n maan turnauksessa Suomen joukkueessa pelannutta t\xc3\xa4yskaimaansa, vuonna 1997 syntynytt\xc3\xa4 hy\xc3\xb6kk\xc3\xa4\xc3\xa4j\xc3\xa4 Sebastian Ahoa vastaan. He ovat sittemmin kohdanneet toisensa my\xc3\xb6s ik\xc3\xa4kausimaajoukkueiden arvokisoissa asti.\n_START_SECTION_\nMuuta\n_START_PARAGRAPH_\nAhon isoveli Samuel on pelannut j\xc3\xa4\xc3\xa4kiekkoa Ruotsin alemmissa sarjoissa, pikkusisko Selma naisten SDHL-liigaa HV71:ss\xc3\xa4 ja pikkusisko Selina SDHL-liigaa IF Bj\xc3\xb6rkl\xc3\xb6veniss\xc3\xa4. Heid\xc3\xa4n is\xc3\xa4ns\xc3\xa4 on l\xc3\xa4ht\xc3\xb6isin Suomesta. Ahojen suomalaisista serkuista Tuomas Tuokkola on valmentanut SM-liigassa, Pekka Tuokkola pelannut maalivahtina nelj\xc3\xa4n maan p\xc3\xa4\xc3\xa4sarjatasolla ja Eveliina Tuokkola hy\xc3\xb6kk\xc3\xa4\xc3\xa4j\xc3\xa4n\xc3\xa4 naisten SM-sarjassa.'